  Виталий Пронин Ужаса улӥсьёслэн нуналазы, 1-тӥ мае, аслэсьтыз витьтонэтӥ тулыссэ пусъе Удмуртиысь калык артист Геннадий Ганьков. Кык арня талэсь азьло ми вазиським лыдӟисьёсмылы, юанъёс сётыны курыса. Туннэ Геннадий Николаевич соослы валэктон сётэ.- Удмуртъёс, нунызы вордӥське ке, со узыр мед луоз шуыса, гогызэ гид сэргы вато вылэм, кырӟаны-вераны усточи медло шуыса - арган пушкы. Йыринтӥллям-а озьы Ганьков артистлэн анаез-песяез? (Вера Бикузина, Иж).- Чик уг тодӥськы, вераллямзы ӧвӧл. Нош кырӟаны быгатон выжемын песяелэсь.- Ижысь культурая училищеын кызьы сое нимало вал? (Тамара Ефремова, Пичи Пурга ёросысь Вуж Мӧнья гурт).- Макаревич. Малыез валамон - ялан кырӟамысьтым, гитараен шудэмысьтым. Со вакытэ Андрей Макаревич данын вал бере, мыным сыӵе кушем ним йӧтӥськиз - аслым туж кельше вал.- Тодӥсько, аслэсьтыз кырӟан удыссэ Ганьков мытӥз гуртысь клубы-сен. Кызьы со шедиз Иже? (Ольга Поторочина, Красногорск).- Зэмзэ но, училище бере монэ кузпалэным ӵош келязы Можга ёросысь Бадӟымсурдэ ужаны. Монэ соку ик директоре пуктӥзы, Светлана клубын, школаын, нылпи садын крезьгуръя дышетӥсь луыса ужаз. Ужамы туж мыло-кыдо. Отын ик нырысетӥ кырӟанъёсы кылдыны кутскизы. Ижын вордскем ӟуч кузпалы воксё гурт улонлы дышиз, удмурт сямен вераськыны кутскиз ни вал, но гочатӥз Ижын дунтэк квартира басьтыны луонлык. Варманайёс, квартиразылэсь снос улэ шедёнзэ тодыса, милемыз ӝогак татчы ӧтизы, семьямы нимаз ни бере, озьыен, патер но нимаз висъяны кулэ. Тӥни со луиз Иже каръяськеммы. Мон нырысь «Октябрь» дворецын администратор вал, собере дораз ужаны ӧтиз Анатолий Ушаков.- Шуд - со куке тонэ валало. Вань-а валан Ганьковлэн семьяяз, уг тыш-касько-а сое семьяосыз ялан кырӟамысьтыз? Азинтэ-а удыссэ нылыз? (Нина Александрова, Алнаш).- Валаны валало, но алэмзы вань. Жалямысьтызы, дыр. Песяй весь шуэ вал: эн кыска весь со аргандэ, пӧсялод-нюлалод, собере висьыны усёд. Вина удӥсьёс но сюрозы, изъянтозы... Кузпалы нырысь-валысь так-то ужелы вожа вал: нуназе репетициын, ӝыт концертын, котьку калык пӧлын... Но бӧрысь буйгаз, юрттыны кутскиз. Кырӟан гожтӥсько ке, нырысь ик солы возьматӥсько. Светланалэн крезьгуръя тодон-валанэз туж ӟеч, училищеын со ваньмызлэсь усто аккордеонэн шудэ вал, соин мыным туж дуно солэн малпанэз. Уг ке курла, озьыен, ӟеч, калыке поттыны луоно. Нош варманае туж яратэ вал кырӟамме. Кудӥз юа: ӟуч вармайёсыд удмуртысьтыд урод ӧз каре-а? Ноку но ултӥямзы ӧвӧл. Вылаз ик, варматай ачиз музыкант вал, огкыл ми соин туж ӝог шедьтӥм.Настя нылмы пичи дыръяз туж кырӟалляз, но собере аналскиз. Удмурт универ-ситетысь кунсьӧр кылъёсъя факультетэз йылпумъяз, англи кыллы дышетэ. Тун-сыкъяське испан но турок кылъёсын, ваньмон дыръяз эктонъёсын выре.- 1993-тӥ арын южтолэзе Ленинградэ вуылӥм. Отысь Невский проспектын мон калык азьын Ганьковлэсь кырӟанзэ быдэстӥ. Вань ортчисьёс дугдыса ик кылзӥзы, юаськизы. Тодэ на-а ачиз Ганьков, кыӵе кырӟанэз тужгес данын вал со вакытэ? (Николай Емельянов, Можга ёрос).- Тау кырӟанъёсме гажамды понна. Малпасько, соку калык пӧлын туж вӧлмемын вал «Тулыс сяськаос ӝужаку» кырӟан. Мон понна соос ваньмыз дуно. Котькудаз сюлэм понэмын. Шумпотӥсько, 50 аресэлы кырӟанъёсы лыдзыя 50-лэсь трос люкаськизы.- Басьтэ-а тырмыт шумпотон творчествоезлэсь, яке маке уг тырмы? (Татьяна Семёнова, Пичи Пурга ёрос).- Творчествоен вырись муртлы ваньмыз тырмыт потӥз ке, со выльзэ кылдытэмысь дугдоз. Мынам но озьы ик, эшшо шулдыргес, мургес кырӟан гожтэм потэ. Шумпотон басьтӥсько, куке кырӟанъёсы калыке вӧлмо, соос ӝӧк сьӧрын чузъяськыны кутско, калык кырӟан луо ке. Куддыръя калык пӧлын пукон сямен кин ке шуэ: ойдолэ сыӵе-таӵе калык кырӟанэз мытом. Сыӵе дыръя сюлэм шунытак луэ.- Улон сюрестэс выльысь мытоно луысал ке, бырйысалды на-а артистлэсь ужзэ? Оло, ужбергатӥсь луысалды? (Ирина Каурова, Яр).- Ӧй. Пинал дыръя, со артистъёс шоры учкыса, малпано: кыӵе майбыр уло таос: кырӟало-тэтчало, со понна эшшо ке уксё басьто. Но вылам вуиз но, шӧдӥ, мар со сыӵе. Мыным туж кельше кырӟаны, калыклы шумпотон кузьманы, но туала арын артист маин но вырыны кулэ ӧвӧл: концерт радъянэн но, билет вӧлмытонэн но. Ярам, уждун ке йӧно луысал.Шонерзэ вераса, артистэ ведь мон ноку ӧй дасяськылы - озьы пӧрмиз. Школа бере, армие мынытозь, одӥг арзэ Можгалась заводын тырши. Армия бере но нокыӵе мукет малпанъёсы ӧй вал, шофёре ке шат, атай сямен. Со мынам быдэс улонзэ руль бергатӥз. Но двоюродной выны Гена Прохоров Иже ӝутканы кутскиз. Мон, пе, культпросветэ пырыны малпай, ойдо монэн ӵош, коть эшлы ке но. Озьы мон сьӧраз калъяськи. Мынӥ бере, асме эскероно кожай ни-а, мар-а. Озьы студент луи. Генае бӧрысь дышетсконзэ куштӥз, нош мон кырӟан сюрес вылэ султӥ.- Москваысь яркыт кизилиос вожмаськыса политикае мыно, Кун Думаын пуко. Малы политикалэсь палэнско удмурт артистъёс? (Надежда Макарова, Шаркан).- Чик выреме уг поты со политикаен, уг но тунсыкъяськиськы, дырын-дырын телевизорысь гинэ кылзӥсько. Мукетъёсыз но кин-о бен тупа кадь? Н. Уткина шат? Политикаен мед вырысалзы визьмо политикъёс, сыӵеосыз культураез но валасалзы. Нош мар али со кизилиослэн Думаын пукемзы - асьсэлэсь сылмись данзэс берыктыны выро, уксё пуйыоссы понна золгес сюлмасько. Зэм, политикае пырисько ни пор эшъёсмы. Верало, отысь Кун Кенешазы артистъёс вуэм бере культура удыссы капчигес шокчиз. Кылсярысь, нимо-дано нимъёсын пусъемъёслы отын льготаос чакламын. Нош милям? «Удмуртиысь калык артист» ним сётӥзы, нош уждунэ одӥг копейкалы но ӧз йылы.- Малы ӧвӧл ни «Лулгур» ансамбль? (Валентина Бахматова, Можга ёросысь Удмурт Пычас гурт).- Созэ Надежда Эдуардовна Уткиналэсь юано, кивалтӥсез со вал.- Маин тунсыкъяське на Ганьков, кырӟанэн сяна? Кызьы шутэтске отпусказ? (Анастасия Загребина, Якшур-Бӧдья ёрос).- Быдэс отпускме ортчытӥсько, шур, тымет дурын чорыгаса - тол ӵоже жадемме ву кадь номыр уг веськаты. Малы ке пинал дырысен озьы - службаме Тихий океан дурын ортчытӥ, соин-а, мар-а. Али нокытчы палэнэ уг ветлӥськы, Удмурт шаерын тодмоос, эшъёс тырмо, я соиз, я таиз ӧте.- Туэ «Зарни перепеч» конкурсын Г. Ганьков куинетӥ интые кылиз. Кык яркыт кизилиосты - Ганьковез но Плотниковаез - азьпалтӥз егит студент Николай Анисимов. Кӧтты ӝож ӧвӧл-а? Кызьы малпаськоды, маин герӟаськемын учкись ласянь сыӵе быръён? («Шунды» дэменлыкысь егитъёс).- Мон котькуд выль нимлы шумпотӥсько. Колялэн аспӧртэм куара тембрез, со егит, чебер. Ми акыльтӥмгес ни, дыр - калык возьма выль артистъёсты. Азьланяз но Колялы вормонъёс, яркыт творчество сӥзисько.Туж тау карисько «Зарни перепечез» радъясьёслы. Эх, мон пиналгес дыръя ке сыӵе ӵошатсконъёс луысалзы, кӧня «зарни перепеч» сиысал!- Одӥгысьтыз концертысь Г. Ганьковез костылен адӟи. Мар луиз артистэн, кыӵе ини тазалыкез? (Надежда Абрамова, Иж).- Одӥг концертэ гинэ озьы ӧй пота ни, мар карод, ялан дорын уд пукы ук, нош пыд бурмыны курадӟе. Ар но ӝыны чутӥсько. Уйин концертысь бертыкум, руль сьӧрын умме усиськем. Концерт бере сотэк но туж жадиське, нош татын эшшо ку-инь час котыр машина валтоно. Сайкай ни «Жигулиен» 180 градуслы берытскем бере, пыдъёсысьтым кык лы мычиськемын, вир пызъе, бордам Аня Плотникова черекъя. Ярам, солы номыр ӧз луы. Машинаос уг дугдо, «Скорой» уг вуы. Кыӵе ке еж водитель гинэ дугдӥз, ярам, кемалась ӧвӧл право басьтэм вылэм, тодэ на, кызьы нырысетӥ юрттэт сётоно.- Кин юрттӥз секыт учырады? (Галина Золотарёва, Иж).- Мынам туж трос эшъёсы, ӵыжы-выжыосы, ваньмызлы тау, ӧз вунэтэ. Больницае но ветлӥзы, лӧпкытъяны выризы. Ӧжыт пыд вылам султӥ но, давай калык пӧлы пот ни, шуизы - концертъёсы, телевидение ӧтчаны кутскизы. Дорын пукыса гинэ, уд бурмы ук. Но мон оскисько, тэтчало на шуыса. Вот атай азьын возьыт, ар талэсь азьло улонысь кошкиз ни ке но. Со быдэс улонзэ машина нуллӥз, одӥг авария но ӧз лэсьты, нош мон тӥни...- Кыӵе кырӟанъёсын шумпоттоды юбилей ӝытады? (Зинаида Михайлова, Эгра ёрос).- Чузъяськозы вужъёсыз но, выльёсыз но кырӟанъёсы. Аслым туж кельше анай сярысь кырӟанэ, сое нокин ӧз кылылы на. Кылъёссэ гожтӥз Можга ёросысь Римма Рылова. Зэм, кышкаськогес бадӟым концертын быдэстыны - со аслам сюлэмам сыӵе зол йӧтэ, синкылиосы потыны кутско. Мукетъёссэ уг вера, лыктэ 1-тӥ мае концертам Удмурт кун филармоние, тулыслы ӵошен шумпотом. Ваньдэс ӟечкыласько праздникен. Яратон но оскон тӥледлы ваньдылы, котьку кырӟалэ - озьы шулдыргес. * Тунсыко юан сётӥсьлы Геннадий Ганьков сӥзиз вал концертаз ӧтён билет. Сое артист ачиз бырйиз. Сыӵе шуд пуйы луиз Можга ёросысь Николай Емельянов. Куриськом Николай Николаевичез ӝегатскытэк редакцие жингыртыны. Теги: ечкыласьком  